Tarybos Direktyva
1989 m. birželio 21 d.
iš dalies keičianti Direktyvą 80/779/EEB dėl oro kokybės ribinių verčių ir orientacinių verčių sieros dioksidui ir suspenduotosioms dalelėms
(89/427/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 130s straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2]
atsižvelgdama į Ekonomikos ir socialinių reikalų komiteto nuomonę [3],
kadangi Europos Bendrijų 1973 m. [4], 1977 m. [5], 1983 m. [6] ir 1987 m. [7] aplinkosaugos veiklos programose pagrindinis dėmesys skirtas aplinkosaugos veiklos derinimui bei poreikiui sumažinti pagrindinių oro teršalų koncentracijos vertes iki tokio lygio, kad jos būtų laikomos priimtinomis jautrių ekologinių sistemų apsaugai;
kadangi Tarybos direktyva 80/779/EEB [8] su paskutiniais pakeitimais, padarytais 1985 m. Stojimo aktu, siūlo galimybę pasirinkti iš dviejų bandinių paėmimo ir analizės metodų bei dviejų grupių susijusių ribinių verčių;
kadangi pirmiau nurodytos direktyvos 10 straipsnio 4 dalis reikalauja, kad pasiūlymai dėl šių lygiagrečių dviejų skirtingų matavimo metodų ir ribinių verčių taikymo būtų pateikti nuo 1987 m. liepos mėn. iki 1988 m. liepos mėn.;
kadangi šiuose pasiūlymuose turi būti atsižvelgta į 10 straipsnio 3 dalyje nurodytų lygiagrečių matavimų duomenis bei būtinybę išvengti šališkų nuostatų;
kadangi lygiagrečiuose matavimuose gauti duomenys parodė, kad šios direktyvos I ir IV prieduose išvardytos ribinės vertės nesutampa, kalbant apie jų tikslumą;
kadangi kai kurios valstybės narės taiko I priedo ribines vertes, o kitos - IV priedo ribines vertes;
kadangi dėl to buvo pradėti taikyti skirtingi bandinių paėmimo metodai, kuriuos sudėtinga palyginti;
kadangi svarbu suderinti matavimo metodus ir kadangi todėl pamatiniai metodai arba techninės specifikacijos, taikomi ore esančių sieros dioksido ir suspenduotųjų dalelių analizei ir bandinių paėmimui, turi būti apibrėžti ir įforminti;
kadangi valstybės narės nedelsdamos bei ne vėliau kaip iki 1993 m. balandžio 1 d. turi imtis priemonių ribinėms vertėms zonose, kurioms taikomos išimtys, stebėti;
kadangi šiose priemonėse remiamasi Direktyva 80/779/EEB nustatytu vienu arba kitu iš tų dviejų matavimo metodų bei asocijuotomis vertėmis;
kadangi dvejopa ore esančių suspenduotųjų dalelių matavimo metodika yra diskriminacijos tarp valstybių narių priežastis;
kadangi pasiūlymų dėl šio dvigubo metodo išvengimo projektams rengti yra būtina dviejų etapų nagrinėjimo tvarka, nekeliant klausimų dėl priemonių, kurių valstybės narės jau ėmėsi, kad būtų laikomasi ribinių verčių, užbaigimo;
kadangi į šiuos pakeitimus būtina atsižvelgti įpareigojimuose, nustatytuose valstybėms narėms, taikančioms minėtosios direktyvos IV priedą, jos 3 straipsniu,
PRIĖMĖ ŠIĄ DIREKTYVĄ:
1 straipsnis
Direktyva 80/779/EEB iš dalies keičiama taip:
1. 10 straipsnio 1, 3 ir 4 dalys pakeičiamos taip:
"1. Taikant šią direktyvą, valstybės narės taiko arba III priede nurodytus pamatinius sieros dioksido ir suspenduotųjų dalelių, matuotų suodžių metodu, bandinių paėmimo ir analizės metodus, arba IV priede nurodytus suspenduotosioms dalelėms, matuotoms gravimetriniu metodu, arba bet kokį kitą bandinių paėmimo ir analizės metodą, apie kurį jos reguliariai įrodo Komisijai, kad:
- jis užtikrina pakankamą rezultatų koreliaciją su rezultatais, gautais taikant pamatinį metodą,
- arba, kad matavimai, atlikti lygiagrečiai su pamatiniu metodu, taikytu grupėje tipingų stočių, parinktų pagal 6 straipsnyje nustatytus reikalavimus, rodo, kad duomenų, gautų taikant tą metodą, ir duomenų, gautų taikant pamatinį metodą, santykis yra pakankamai pastovus."
"3. Nukrypdamos nuo 3 straipsnio nuostatų valstybės narės, kurios nusprendžia pasinaudoti šio straipsnio 2 dalies nuostatomis:
- iki 1991 m. sausio 1 d. praneša Komisijai apie visas zonas, kuriose, jų manymu, yra tikimybė, kad sieros dioksido ir suspenduotųjų dalelių koncentracija ore po 1991 m. sausio 1 d. galėtų viršyti IV priede nurodytas ribines vertes,
- nuo 1991 m. balandžio 1 d. siunčia Komisijai planus dėl laipsniško šių zonų oro kokybės pagerinimo. Šiuose planuose, sudarytuose remiantis atitinkama informacija apie taršos pobūdį, kilmę ir plėtrą, ypač apibūdinamos priemonės, kurių ėmėsi ar turi imtis konkrečios valstybės narės, bei įgyvendinta veiksmų tvarka ar ta, kuri turi būti įgyvendinta. Šių priemonių ir veiksmų tvarkos pagalba sieros dioksido ir suspenduotųjų dalelių koncentracijos vertės ore šiose zonose turi kuo greičiau ir iki 1993 m. balandžio 1 d. tapti mažesnės arba lygios IV priede nustatytoms ribinėms vertėms.
4. Siekiant įveikti dvigubos metodikos nepatogumus, šiuo metu nustatytos I ir IV prieduose, kurios nėra visiškai tapačios, Komisija iki 1992 m. gruodžio 31 d. turi pateikti Tarybai pasiūlymą, kad ši direktyva būtų iš esmės peržiūrėta. Pasiūlyme turi būti atsižvelgta į šio straipsnio 5 dalyje nurodytą įgytą patirtį bei į vėlesnių matavimų duomenis, kurie gauti sieros dioksidui ir suspenduotosioms dalelėms taikant technines specifikacijas arba pamatinius metodus. Komisija kartu su valstybėmis narėmis šias technines specifikacijas arba pamatinius metodus turi galutinai suformuluoti iki 1990 m. gruodžio 31 d.
Šiame pasiūlyme nagrinėjami visi kiti klausimai, būtini atsižvelgiant į mokslo žinias ir šios direktyvos taikymo metu įgytą patirtį. Jame, inter alia, atsižvelgiama į klausimus, susijusius su oro taršos matavimo tinklų projektavimu bei su matavimo įrangos instaliavimo projektavimo, taip pat atliktų matavimų kokybe ir sulyginamumu."
2. IV priedas iš dalies keičiamas pagal šios direktyvos priedą.
2 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių nuo pranešimo apie šią direktyvą dienos, įgyvendina šią direktyvą [9]. Apie tai jos nedelsdamos praneša Komisijai.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva skirta valstybėms narėms.
Priimta Liuksemburge, 1989 m. birželio 21 d.